फैजाबाद। बाबरी मस्जिद मुकदमे के पैरोकार और मुद्दई हाशिम अंसारी ने फैसला किया है कि अब केस की पैरवी नहीं करेंगे। उन्होंने मंगलवार को कहा कि वह रामलला को आजाद देखना चाहते हैं। वह छह दिसंबर को मुस्लिम संगठनों द्वारा आयोजित यौमे गम यानी शोक दिवस में भी शामिल नहीं होंगे।

बाबरी मस्जिद पर हो रही सियासत से दुखी हाशिम ने कहा कि रामलला तिरपाल में रह रहे हैं और उनके नाम की राजनीति करने वाले महलों में रह रहे हैं। लोग लड्डू खाएं और रामलला इलायची दाना, यह नहीं हो सकता...। मैं अब रामलला को आजाद देखना चाहता हूं।

हाशिम ने कहा कि बाबरी मस्जिद ऐक्शन कमेटी मुकदमे की पैरवी के लिए बनाई गई थी। आजम खां तब साथ थे, अब वे सियासी फायदा उठाने के लिए मुलायम के साथ चल रहे हैं। मुकदमा हम लड़ें और फायदा आजम उठाएं! क्या जरूरत थी आजम को यह कहने की, जब मंदिर बन गया है तो मुकदमे की क्या जरूरत है? इसलिए मैं अब मुकदमे की पैरवी नही करूंगा। अब पैरवी आजम खां करें।

उन्होंने कहा कि जब मैंने सुलह की पैरवी की थी तब हिन्दू महासभा सुप्रीम कोर्ट चली गई। महंत ज्ञानदास ने पूरी कोशिश की थी कि हम हिंदुओं और मुस्लिमों को इकट्ठा करके मामले को सुलझाएं, लेकिन अब मुकदमे का फैसला कयामत तक नहीं हो सकता है। उन्होंने कहा कि इस मुद्दे को लेकर सभी नेता अपनी रोटियां सेक रहे हैं....बहुत हो गया अब।

रामजन्म भूमि के मुख्य पक्षकार पुजारी रामदास ने कहा कि अंत में अंसारी ने अच्छा निर्णय लिया है। उन्होंने कहा कि अंसारी से मुस्लिम पक्ष को सीख लेनी चाहिए। अंसारी का बयान उस वक्त आया है जब बाबरी ऐक्शन कमेटी छह दिसंबर को काला दिवस मनाने जा रही है। रामलला हिंदुओं की आस्था के प्रतीक हैं, मंदिर का निर्माण किया जाना चाहिए।

Posted By: Chandan

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस